CELEX: 
Language: lv
Date: 2019-03-14 00:00:00
Title: KOMISIJAS DELEĢĒTAIS LĒMUMS (ES) …/.. ar ko Eiropas Parlamenta un Padomes Regulu (ES) Nr. 305/2011 papildina attiecībā uz piemērojamajām sistēmām, kas novērtē un pārbauda tādu balustrāžu komplektu un margu komplektu ekspluatācijas īpašību noturību, kurus būvdarbos paredzēts izmantot tikai pasargāšanai no kritieniem un kuri nav pakļauti vertikālām konstrukcijas radītām slodzēm

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
               Saskaņā ar 28. pantu Eiropas Parlamenta un Padomes 2011. gada 9. marta Regulā (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK
                  1
               , būvizstrādājumu ekspluatācijas īpašību noturības novērtējums un pārbaude (AVCP) attiecībā uz to būtiskajiem raksturlielumiem ir jāveic atbilstoši Regulas (ES) Nr. 305/2011 V pielikumā noteiktajām sistēmām.
            
            
               Uz Regulas (ES) Nr. 305/2011 28. panta 2. punkta un 60. panta h) punkta pamata Komisijai ir deleģēts uzdevums izveidot būvizstrādājumu ekspluatācijas īpašību noturības novērtējuma un pārbaudes sistēmas attiecībā uz konkrētu ražojumu, konkrētu ražojumu saimi vai konkrētu būtisku raksturlielumu, ņemot vērā šajos noteikumos izklāstītos apsvērumus.
            
            
               Attiecībā uz tādu balustrāžu komplektiem un tādu margu komplektiem, kurus būvdarbos paredzēts izmantot tikai pasargāšanai no kritieniem un kuri nav pakļauti vertikālām konstrukcijas radītām slodzēm, pagaidām nav attiecīga lēmuma par AVCP sistēmu izveidi.
            
            
               No 28. panta 2. punkta izriet, ka, izvēloties AVCP sistēmas, priekšroka būtu dodama ražotājus vismazāk apgrūtinošajai sistēmai, kas apmierina visas attiecīgās prasības. Pašreizējos apstākļos pieredze, kas par attiecīgo ražojumu īpašībām gūta to darbmūža laikā, liecina — kā noskaidrots apsekojumā par šo ražojumu atteices iemesliem —, ka attiecībā uz visiem būtiskajiem raksturlielumiem, izņemot ugunsreakciju (degamību), attiecīgo ražojumu ekspluatācijas īpašību novērtējums ražotājam būtu jāveic, iekams šie ražojumi tiek laisti tirgū. Sarežģītākas sistēmas nav nepieciešamas. Šo aspektu dēļ Komisija lēmuma projektā, kas piemērojams attiecīgajiem ražojumiem, attiecībā uz visiem būtiskajiem raksturlielumiem, kas nav ugunsreakcija (degamība), izvēlējusies “4” sistēmu, kas paredzēta Regulas (ES) Nr. 305/2011 V pielikumā. 
            
            
               Turklāt attiecībā uz ugunsreakcijas (degamības) īpašībām ierastā “1”, “3” vai “4” sistēmas izvēle būtu uzskatāma par piemērotu arī šiem ražojumiem attiecībā tikai uz šo būtisko raksturlielumu. No Regulas (ES) Nr. 305/2011 28. panta 2. punkta izriet, ka izveidojamās AVCP sistēmas var diferencēt atkarībā no būvizstrādājumu saimēm vai noteiktiem būtiskiem raksturlielumiem. Lai atšķirtu situācijas, kurās atkarībā no ugunsreakcijas (degamības) izraugās piemērot “1”, “3” vai “4” sistēmu, vienīgais veids, kā rīkoties, ir atsaukties uz atšķirīgām ražojumu apakšsaimēm. Šādiem nošķīrumiem vajadzētu arī būt skaidriem un nepārprotamiem, un tiem nevajadzētu nevienu apakšsaimi izslēgt no ražojumu saimes, kurai lēmumu piemēro saskaņā ar pielikumā noteikto.
            
            
               2.PIRMS AKTA PIEŅEMŠANAS NOTIKUSĪ APSPRIEŠANA
            
            
               Lēmuma projekts tika apspriests Būvizstrādājumu konsultāciju grupas (KG) 2016. gada 14. jūnija sanāksmē, kam sekoja rakstiska apspriešana ar ekspertiem un atkārtota apspriešana KG sanāksmē 2016. gada 9. decembrī, un tas tika nodots ekspertiem atkārtotai rakstiskai apspriešanai no 2016. gada 25. novembra līdz 2017. gada 16. janvārim. Pēc tam lēmuma projekts tika apspriests KG sanāksmē 2017. gada 3. oktobrī, bet pirms šīs apspriešanas 2. oktobrī notika dalībvalstu un citu ieinteresēto personu izvirzīto ekspertu sagatavošanās sanāksme. Visbeidzot, šis tiesību akta projekts tika iesniegts ekspertiem rakstiskai apspriešanai laikposmā no 2017. gada 3. oktobra līdz 17. oktobrim, vienlaikus (līdz 2017. gada 30. novembrim) veicot apsekojumu par šo ražojumu atteices iemesliem. Pirms šīm apspriešanām visām dalībvalstīm tika dota iespēja izvirzīt ekspertus dalībai tajās. Papildus notika apspriešanās arī ar citām ārējām ieinteresētajām personām. Kā paredz Kopējā vienošanās par deleģētajiem aktiem, KG apspriestie un ar minēto rakstisko apspriešanu saistītie dokumenti vienlaikus tika pārsūtīti Eiropas Parlamentam un Padomei. Šajā sakarā izklāstītie novērojumi tika ņemti vērā, gatavojot šā akta projekta galīgo redakciju starpdienestu apspriešanai. 
            
            
               Laikposmā no 2018. gada 14. decembra līdz 2019. gada 11. janvārim tas tika publicēts Labāka regulējuma portālā, lai apzinātu sabiedrības viedokli, un laikposmā no 2018. gada 18. decembra līdz 2019. gada 16. februārim tas tika paziņots PTO; tika saņemtas atsauksmes no sešām ieinteresētajām personām. Komentāri attiecās uz šādiem jautājumiem: nav skaidri noteiktas akta darbības jomas attiecībā uz aptvertajiem ražojumiem; domstarpības par ierosināto AVCP sistēmu; atbilstības/neizpildes novērtējuma iespēja, deklarējot ražojuma ekspluatācijas īpašības; 1. tabulā iekļautā teksta daudzpusīguma trūkums, ja vien tas nav paredzēts, lai diferencētu šo aktu no ražojumiem, uz kuriem attiecas standarts EN 1090; nepietiekamais daudzpusīgums attiecībā uz ugunsreakciju (degamību). Visi komentāri tika uzskatīti par neattiecināmiem, jo darbības joma ir pietiekami skaidri noteikta, AVCP sistēmas izvēle ir balstīta uz iegūtajiem pierādījumiem, atbilstības/neizpildes novērtējuma iespēja ir daļa no standartizācijas darba (tādējādi uz deleģēto aktu neattiecas), 1. tabulā patiešām ir nošķirtas balustrādes bez strukturālas ietekmes no tām balustrādēm, uz kurām attiecas EN 1090, un pieeja attiecībā uz ugunsreakciju (degamību) atspoguļo to, kas jau tiek prasīts dažās dalībvalstīs. Līdz ar to Komisija nolēma akta projektu negrozīt.
            
            
               3.DELEĢĒTĀ AKTA JURIDISKIE ASPEKTI
            
            
               No Regulas (ES) Nr. 305/2011 28. panta 2. punkta un 60. panta h) punkta izriet, ka Regulas (ES) Nr. 305/2011 V pielikumā minētās AVCP sistēmas ir jāizveido ar Komisijas deleģētajiem aktiem, kas konkrētam ražojumam, konkrētai ražojumu saimei vai konkrētam būtiskam raksturlielumam piemērojami, ņemot vērā šajos noteikumos izklāstītos apsvērumus.
            
            
               No Regulas (ES) Nr. 305/2011 28. panta 2. punkta izriet, ka, izveidojot AVCP sistēmas, Komisija izvēlas vismazāk sarežģītās sistēmas, kas atbilst būvēm noteikto pamatprasību izpildei. No Regulas (ES) Nr. 305/2011 60. panta h) punkta izriet, ka to veic saskaņā ar ražojuma ietekmi uz šo [prasību] izpildi sagaidāmajā ražojuma ekspluatācijas laikā. 
            
            
               Lēmums atbilst proporcionalitātes principam. Šo iemeslu dēļ paredzams, ka lēmums kalpos visas būvniecības nozares interesēm.
            
            
               KOMISIJAS DELEĢĒTAIS LĒMUMS (ES) …/..
            
            
               (14.3.2019),
            
            
               ar ko Eiropas Parlamenta un Padomes Regulu (ES) Nr. 305/2011 papildina attiecībā uz piemērojamajām sistēmām, kas novērtē un pārbauda tādu balustrāžu komplektu un margu komplektu ekspluatācijas īpašību noturību, kurus būvdarbos paredzēts izmantot tikai pasargāšanai no kritieniem un kuri nav pakļauti vertikālām konstrukcijas radītām slodzēm
            
            
               (Dokuments attiecas uz EEZ)
            
            
               EIROPAS KOMISIJA,
            
         
         
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2011. gada 9. marta Regulu (ES) Nr. 305/2011, ar ko nosaka saskaņotus būvizstrādājumu tirdzniecības nosacījumus un atceļ Padomes Direktīvu 89/106/EEK
                  2
               , un jo īpaši tās 28. panta 2. punktu,
            
            
               tā kā:
            
            
               (1)Attiecībā uz tādu balustrāžu komplektiem un tādu margu komplektiem, kurus būvdarbos paredzēts izmantot tikai pasargāšanai no kritieniem un kuri nav pakļauti vertikālām konstrukcijas radītām slodzēm, nav attiecīga lēmuma par to ekspluatācijas īpašību noturības novērtējumu un pārbaudi. Tāpēc nepieciešams noteikt, kuras ekspluatācijas īpašību noturības novērtējuma un pārbaudes sistēmas ir piemērojamas minētajiem balustrāžu komplektiem un margu komplektiem.
            
            
               (2)Ņemot vērā pieredzi, kas par attiecīgo ražojumu īpašībām gūta to darbmūža laikā, kā noskaidrots apsekojumā par šo ražojumu atteices iemesliem, attiecībā uz visiem būtiskajiem raksturlielumiem, izņemot ugunsreakciju (degamību), to ekspluatācijas īpašību novērtējums ražotājam būtu jāveic, pirms šie ražojumi tiek laisti tirgū. Sarežģītākas sistēmas nav nepieciešamas. Attiecībā uz ugunsreakcijas (degamības) īpašībām par piemērotu būtu uzskatāma “1”, “3” vai “4” sistēmas izvēle ar atsauci uz atšķirīgajām ražojumu apakšsaimēm,
            
            
               IR PIEŅĒMUSI ŠO LĒMUMU. 
            
            
               1. pants
            
            
               Šis lēmums attiecas uz tādu balustrāžu komplektiem un tādu margu komplektiem, kurus būvdarbos paredzēts izmantot tikai pasargāšanai no kritieniem un kuri nav pakļauti vertikālām konstrukcijas radītām slodzēm.
            
            
               2. pants
            
            
               Lēmuma 1. pantā minēto balustrāžu komplektu un margu komplektu ekspluatācijas īpašību noturību attiecībā uz to būtiskajiem raksturlielumiem novērtē un pārbauda saskaņā ar pielikumā norādītajām sistēmām.
            
            
               3. pants
            
            
               Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
            
            
               Briselē, 14.3.2019
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        OV L 88, 4.4.2011., 5. lpp.
               
               
                  
                     (2)
                  
                        OV L 88, 4.4.2011., 5. lpp.
               
            
      
    ---documentbreak--- 
      
         
         
            
               PIELIKUMS
            
            
               EKSPLUATĀCIJAS ĪPAŠĪBU NOTURĪBAS NOVĒRTĒJUMA UN PĀRBAUDES SISTĒMAS
            
            
            
               1. tabula
            
            
               Visi būtiskie raksturlielumi, izņemot ugunsreakciju (degamību)
            
            
            
                     
                        Ražojumi un paredzētais lietojums
                     
                  
                  
                     
                        Piemērojamā sistēma
                     
                  
               
                     
                        Tādu balustrāžu komplekti un tādu margu komplekti, kurus būvdarbos paredzēts izmantot tikai pasargāšanai no kritieniem un kuri nav pakļauti vertikālām konstrukcijas radītām slodzēm. 
                     
                  
                  
                     
                        4
                     
                  
               
            
               2. tabula
            
            
               Tikai attiecībā uz ugunsreakciju (degamību)
            
            
            
                     
                        Ražojumi un paredzētais lietojums
                     
                  
                  
                     
                        Ražojumu apakšsaimes
                     
                  
                  
                     
                        Piemērojamā sistēma
                     
                  
               
                     
                        Tādu balustrāžu komplekti un tādu margu komplekti, kurus būvdarbos paredzēts izmantot tikai pasargāšanai no kritieniem un kuri nav pakļauti vertikālām konstrukcijas radītām slodzēm.
                     
                  
                  
                     
                        Ražojumi, kuru ugunsreakcijas (degamības) īpašības (piemēram, pievienojot liesmas slāpējošus līdzekļus vai ierobežojot organisko materiālu daudzumu) tiek uzlabotas skaidri identificējamā ražošanas procesa posmā
                     
                  
                  
                     
                        1
                     
                  
               
                     
                  
                  
                     
                        Ražojumi, attiecībā uz kuriem pastāv piemērojams Eiropas juridiskais pamats, lai to ugunsreakciju (degamību) klasificētu bez testēšanas
                     
                  
                  
                     
                        4
                     
                  
               
                     
                  
                  
                     
                        Ražojumi, kas nepieder pie citām apakšsaimēm 
                     
                  
                  
                     
                        3